SKRIFTLIG FORESPØRGSEL E-1699/01

af Konstantinos Hatzidakis (PPE-DE) til Kommissionen

(14. juni 2001)

Om: Den dårlige kvalitet af det faste telefonnets tjenesteydelser i Grækenland

Kvaliteten af det faste telefonnets tjenesteydelser i Grækenland, som leveres af telefonselskabet OTE, der har monopol, er overordentlig lav. F.eks. er ventetiden på en ny telefontilslutning fem arbejdsdage, og i 17,4 % af samtlige tilfælde optræder der mindst et teknisk problem om året. I mindst 10 % af disse tilfælde kræver det to eller endnu flere dage at fjerne forstyrrelsen på den pågældende telefonlinje. Resultatet af denne meget ringe kvalitet var, at de græske borgeres tilfredshed med fastnettjenesterne i 1999 lå markant under EU-gennemsnittet ifølge European Customer Satisfaction Index.

1. Hvor høje var tallene for de øvrige EU-borgeres tilfredshed med fastnettjenesterne i de resterende medlemslande i 1999?

2. Råder Kommissionen over nyere oplysninger vedrørende de konkrete tal for de enkelte EU-lande?

3. På grundlag af hvilke andre indikatorer måles kvaliteten af fastnettjenesterne i EU, og hvilke oplysninger kan Kommissionen forelægge?

4. Ser Kommissionen nogen sammenhæng mellem den dårlige kvalitet af fastnettelefonitjenesterne i Grækenland og OTE's monopol?

Svar afgivet på Kommissionens vegne af Erkki Liikanen

(31. juli 2001)

Hvad angår det ærede medlems første spørgsmål om kvalitetsindikatorer for telefontjenester på det faste net i andre medlemsstater end Grækenland i 1999, kan vi henvise Kommissionens offentliggørelse af de relevante data i 5. og 6. gennemførelsesrapport(1). I 6. rapport er der fremlagt data om leveringstider for første tilslutning, fejlrate per tilslutning og fejlretningstid (se bilag 1, som sendes direkte til det ærede medlem og til Parlamentets sekretariat). Tallene er fremsendt til Kommissionen af de nationale tilsynsmyndigheder i hver medlemsstat, og de refererer til 1999. Man skal være forsigtig med at sammenligne dem, for de bygger på definitioner der afviger en anelse fra hinanden.

Hvad angår det andet spørgsmål - om Kommissionen har nyere tal for disse indikatorer i medlemsstaterne - skal Kommissionen henvise til, at medlemsstaterne, som det fremgår af bilag 1, kun har fremsendt få tal for første halvår 2000.

Hvad angår spørgsmålet om hvilke andre indikatorer der bruges til at måle kvaliteten af telefontjenester på fastnettet i EU, og hvilke oplysninger Kommissionen kan forelægge herom, skal Kommissionen igen henvise til 6. gennemførelsesrapport, nærmere bestemt bilag 3. Der gøres der rede for kvalitetsindikatorer vedrørende opkaldsetableringstid, ventetid for telefonistbetjening, ventetid for nummerforespørgsler, hvor stor en andel af de offentlige mønt- og korttelefoner der fungerer, og hvor nøjagtige regningerne er (se bilag 2, som sendes direkte til det ærede medlem og Parlamentets sekretariat).

Hvad det sidste spørgsmål angår - om der efter Kommissionens opfattelse er en sammenhæng mellem den dårlige kvalitet af fastnettjenesterne i Grækenland og OTE's monopolstilling, skal Kommissionen understrege at en af hovedgrundene til at den fremmer liberaliseringen af telemarkederne, er at den forventer at forbrugerne af teletjenester vil kunne få bedre tjenestekvalitet hvis konkurrencen udvikles. Dog ser det ud til at der i de senere år er sket markante forbedringer af fastnettjenesterne i Grækenland. Og under alle omstændigheder forventes de nationale tilsynsmyndigheder at fastsætte kvalitetsnormer for taletelefonitjenester, når det er nødvendigt, og at sikre

at operatører der er registreret som operatører med en stærk markedsposition, ajourfører præstationsmålingerne efter de indikatorer der er anført i bilag III til Europa-Parlamentets og Rådets direktiv 98/10/EF af 26. februar 1998 om ONP-vilkår for taletelefonitjenesten og om udbud af forsyningspligtydelser på teleområdet under konkurrenceforhold(2).

(1) KOM(1999) 537 endelig udg. og KOM(2000) 814 endelig udg.

(2) EFT L 101 af 1.4.1998.